b"\n_START_ARTICLE_\nPenaklukan Levant oleh Muslim\n_START_SECTION_\nZaman Kekhalifahan al-Rasyidin\n_START_PARAGRAPH_\nNabi Muhammad wafat pada tahun 632 M, dan Abu Bakar dilantik sebagai Khalifah di Madinah. Tidak lama selepas ini, beberapa khafilah Arab memberontak dalam Peperangan Riddah. Kempen Riddah berlaku pada tahun ke-11 selepas penghijrahan orang Islam ke Madinah. Tahun ke-12 H menyaksikan penyatuan Semenanjung Arab di bawah pemerintahan Khalifah di Madinah._NEWLINE_Sama ada Khalifah Abu Bakar berniat untuk menjalankan penaklukan atau tidak sukar untuk dipastikan; apa yang pasti ialah beliau memulakan satu gerakan sejarah yang menghasilkan pembentukan satu daripada empayar terbesar di dunia dalam masa yang paling singkat. Gerakan sejarah ini bermula dengan konfrontasi antara tentera Islam pimpinan Khalid bin al-Walid dengan Empayar Sasan.\n_START_SECTION_\nPenaklukan Syria pada zaman Khalifah Abu Bakar\n_START_PARAGRAPH_\nKhalid dihantar dengan serta-merta ke barisan hadapan di Syria. Beliau bergerak menuju ke Syria dari Al-Hirah di Iraq pada awal Jun 634 M dengan membawa separuh daripada angkatannya, lebih kurang 8,000 orang, bersama-samanya._NEWLINE_Terdapat dua laluan ke Syria dari Iraq: satu laluan merentasi Daumat al-Jandal dan sebuah lagi laluan merentasi Mesopotamia melalui al-Raqqah. Tentera Islam di Syria memerlukan pengukuhan tenaga tempur, justeru Khalid mengelak daripada mengikut laluan biasa melalui Daumat al-Jandal oleh sebab laluan itu lebih jauh dan mengambil masa berminggu-minggu untuk sampai di Syria. Khalid juga tidak mengikuti laluan Mesopotamia kerana kehadiran garison-garison Byzantine di Syria Utara dan Mesopotamia. Tidak bijak sekiranya Khalid bertembung dengan angkatan Byzantine pada saat rusuk angkatan Muslim diancam tentera Rom. Justeru Khalid memilih laluan yang lebih pendek, iaitu satu laluan luar biasa merentasi Padang pasir Syria. Beliau memimpin pasukannya merentasi tanah gurun dan dicatatkan bahawa para tenteranya bergerak selama dua hari tanpa setitik air sebelum merak sampai ke sebuah wadi atau oasis. Dengan cara ini Khalid memasuki Syria Utara dan bertemu angakatan Byzantine pada rusuk kanan mereka. Mengikut para sejarawan moden, strategi bijak ini\xe2\x80\x94mara merentasi padang pasir dan muncul pada barisan hadapan Byzantine dari arah timur laut\xe2\x80\x94sementara tentera Byzantine sedang sibuk dengan enghadapi ancaman tentera Muslim di Syria Selatan, telah merosakkan rancangan pertahanan Byzantine di Syria.\n_START_SECTION_\nPenaklukan Syria Selatan\n_START_PARAGRAPH_\nSawa, Arak, dan bandar bersejarah Tadmur merupakan bandar-bandar yang pertama yang jatuh ke dalam tangan Khalid. Sukhnah, al-Qaryatain dan Hawarin ditawan selepas Pertempuran al-Qaryatain dan Pertempuran Harawin. Selepas menumpaskan kota-kota ini, Khalid bergerak menuju Damsyik dengan merentasi sebuah genting yang sekarang dikenali sebagai Sanita-al-Uqab (genting Uqab), (dinamakan sempena panji-panji Khalid). Dari sini beliau bergerak membelakangi Damsyik dan menuju ke arah Bosra, ibu negara kerajaan Arab Ghasan, sebuah negeri ufti Byzantine. Khalid mengarahkan semua penglima Muslim, yang masih berada di perbatasan Semenanjung Arab-Syria, untuk berkumpul di Bosra. Khalid bertempur dan menewaskan tentera Ghasan di Maraj al-Rahab, dalam satu pertempuran pendek yang dikenali sebagai Pertempuran Marj al-Rahit. Sementara itu, Abu Ubaidah bin al-Jarrah, panglima tertinggi tentera Muslim di Syria, mengarahkan Syurhabil bin Hasana untuk menyerang Bosra. Syurhabil, dengan angkatan kecilnya seramai 4,000 orang, mengepung Bosra. Garison Byzantine dan Ghasan yang berfikiran bahawa pasukan Syurhabil mungkin pasukan hadapan tentera Muslim yang lebih besar, membuat keputusan untuk menyerang dan memusnahkan tentera Syurhabil. Mereka keluar dari kubu kota mereka dan terus menyerang dan mengepung Syurhabil; Khalid tiba di medan pertempuran dengan pasukan hadapan berkudanya dan berjaya menyelamatkan Syurhabil. Tentera gabungan angkatan-angkatan Khalid, Syurhabil dan Abu Ubaidah kemudiannya mengepung kota Bosra yang akhirnya menyerah kalah pada pertengahan Julai 634 M. Kekalahan ini mennamatkan pemerintahan Dinasti Ghasan._NEWLINE_Pada masa inilah Khalid mengambil alih tampuk pimpinann tentera Muslim daripada Abu Ubaidah, bersesuaian dengan perintah Khalifah Abu Bakar. Ketumbukan tentera-tentera Byzantine yang besar sedang berkumpul di Ajnadain dengan tujuan untuk menolak tentera Islam ke arah padang pasir. Sumber-sumber awal Muslim berkata bahawa kekuatan tentera Rum ini seramai 90,000 orang, sementara para ahli sejarah moden pula sangsi akan bilangan tersebut mahupun mereka berpendapat bahawa pertempuran yang berlaku merupakan pertempuran yang mematahkan kuasa Byzantine di Syria. Sesuai dengan perintah Khalid, kesemua para tentera Muslim berkumpul di Ajnadain dan bertempur dengan tentera Byzantine pada 30 Julai 634 M._NEWLINE_Kekalahan Byzantine dalam Pertempuran Ajnadain membuka ruang kepada orang Islam untuk menyerang Syria. Khalid membuat keputusan untuk menawan Damsyik, kubu kuta Byzantine. Damsyik dikuasai Thomas, menantu Maharaja Heraclius. Selepas menerima berita tentang kemaraan Khalid menuju Damsyik, Thomas pun membuat persiapan untuk mempertahankan Damsyik. Beliau mengutus surat kepada Maharaja Heraclius, yang berada di Emesa (Homs pada masa itu, untuk meminta bantuan tenaga pejuang. Tambah lagi, dengan niat untuk mendapatkan lebih masa bagi persiapannya menghadapai kepungan, Thomas juga menghantar pasukan tenteranya bagi melengah atau menghentikan kemaraan tentera Khalid. Satu daripada ketumbukan tentera Thomas ditewaskan dalam Pertempuran Yaqusa berdekatan Laut Galilee, 90 batu (140\xc2\xa0km) dari Damsyiik, pada pertengahan Ogos 634 M. Satu lagi pasukan Byzantine yang cuba menghalang kemaraan tentera Muslim ke arah Damsyik ditewaskan dalam Pertempuran maraj al-Safar pada 19 Ogos 634. Pertempuran-pertempuran ini melambatkan kemaraan Khalid dan memberi Thomas masa untuk menyiapkan pertahanannya bagi menghadapi kepungan yang bakal dikenakan tentera Muslim kelak. Pada masa yang sama, sebuah pasukan tiba di kota Damsyik bagi menmperteguhkan pertahanan kota itu. Pasukan ini dihantar Heraclius selepas beliau mendengar berita tentang kekelahan tenteranya di Ajnadain._NEWLINE_Namun, Khalid berjaya mengenakan kepungan terhadap Damsyik sebelum sebuah lagi pasukan pengukuh tenaga Byzantine tiba di kota itu. Khalid tiba di kota itu pada 20 Ogos dan terus menegnakan kepungan. Beliau menempatkan pasukan-pasukan di selatan, pada laluan ke Palestin, dan di utara pada laluan Emesa-Damsyik serta beberapa laluan lain bagi memencilkan Damsyik. Pasukan yang dihantar Heraclius dapat dipintas dan ditewaskan dalam Pertempuran Sanita al-Uqab 20 batu (32\xc2\xa0km) dari Damsyik. Angkatan tentera Khalid bertahan menentang tiga serbuan Byzantine yang cuba memecahkan kepungan. Akhirnya Khalid menyerang dan menakluki Damsyik pada 18 September 634 M, selepas mengepung kota itu selama 30 hari (mengikut beberapa sumber pula, kepungan itu berlanjutan selama empat ke enam bulan). Selepas mendapat berita yang Damsyik sudah jatuh, Heraclius meninggalkan Emesa dan pergi ke Antakya._NEWLINE_Sebuah perjanjian perdamaian dibuat: warga kota Damsyik diberikan kedamaian dengan syarat mereka membayar ufti setiap tahun sementara tentera Byzantine pula diberi masa tiga hari untuk bergerak sejauh mungkin dari Damsyik tanpa diganggu. Selepas had tiga hari itu tamat, tentera Muslim di bawah perintah Khalid menyerang tentera Byzantine; pihak Muslim berjaya memintas tentera Byzantine dengan menggunakan jalan pintas. Pertempuran ini dikenali sebagai Pertempuran Maraj al-Debaj dan berlaku 90 batu (140\xc2\xa0km) di arah utara Damsyik. Khalifah Abu Bakar wafat semasa penaklukan kota Damsyik dan diganti oleh Khalifah Umar bin al-Khattab. Khalifah Umar memecat sepupunya, Khalid, daripada tampuk pimpinan tentera dan menggantikan Khalid dengan Abu Ubaidah sebagai panglima tertinggi tentera islam di Syria. Abu Ubaidah menerima watikah pelantikan semasa waktu pengepungan dijalankan akan tetapi tidak mengisytiharkannya sehingga selepas kota Damsyik ditawan.\n_START_SECTION_\nPemecatan Khalid bin al-Walid\n_START_PARAGRAPH_\nKhalifah Abu Bakar, khalifah al-Rasyidin pertama, wafat pada 22 Ogos 634 M dan digantikan Khalifah Umar bin al-Khattab. Satu daripada tindakan pertama Umar ialah melucutkan Khalid bin al-Walid daripada jawatan panglima tertinggi tentera Islam di Syria dan melantik Abu Ubaidah bin al-Jarrah menggantikan Khalid sebagai panglima tentera al-Rasyidin. Khalid kemudiannya memberi baiat kepada Khalifah baharu dan terus berkhidmat sebagai panglima biasa di bawah Abu Ubaidah. Khalid dilaporkan telah berkata:_NEWLINE_Sekiranya Abu Bakar sudah tiada dan Umar menjadi Khalifah, maka kita dengar dan patuh._NEWLINE_\xe2\x80\x94 Khalid_NEWLINE_ Terdapat sedikit perlahanan dalam pergerakan operasi ketenteraan di Syria kerana Abu Ubaidah lebih suka bergerak dengan lebih perlahan. Penaklukan Syria oleh orang Islam diteruskan di bawah kepimpinan beliau. Abu Ubaidah mengagumi Khalid dan meletakkan Khalid sebagai panglima pasukan berkuda dan penasihatnya sepanjan kempen.\n_START_SECTION_\nPenaklukan wilayah tengah Levant\n_START_PARAGRAPH_\nSejurus selepas pelantikan Abu Ubaidah sebagai panglima tertinggi, beliau menghantar sebuah ditesmen kecil ke pesta tahunan yang berlangsung di Abu al-Quds, Abla moden, berdekatan Zahle 30 batu (48\xc2\xa0km) di timur Beirut. Terdapat garison Byzantine dan Arab Kristian berdekatan bandar itu, akan tetapi kekuatannya disalah tafsir oleh pengintip-pengintip Muslim. Garison itu dengan cepat mengepung ditesmen Muslim yang kecil itu dan hampir menghancurkannya, namun ia dapat diselamatkan Khalid yang tiba ditesmen itu dihancurkan Byzantine: Abu Ubaidah telah menghantar Khalid untuk menyelamatkan ditesmen itu selepas beliau menerima laporan perisikan baharu. Khalid sampai di medan pertempuran dan menewaskan garison Byzantine dalam Pertempuran Abu al-Quds yang berlaku pada 15 Oktober 634\xc2\xa0M dan pulang dengan bertan-tan barang rampasan dan beratus orang tawanan Romawi._NEWLINE_Pihak Muslim telah memberi tamparan hebat kepada Byzantine dengan penaklukan yang mereka lakukan terhadap wilayah tengah Syria. Talian perhubungan Byzantine antara Syria Utara dan Palestin sekarang terputus. Abu Ubaidah sekarang membuat keputusan untuk mara ke Fahl, yang berada pada aras lebih kurang 500 kaki (150\xc2\xa0m) di bawah paras laut, di mana terdapat sebuah garison Byzantine bersama-sama saki-baki tentera yang berjuang dalam Pertempuran Ajnadain. Wilayah ini penting kerana dari Fahl, pihak Byzantine dapat menyerang ke arah timur dan memustaskan talian perhubungan Muslim dengan Arabia. Tambahan pula, dengan wujudnya garison kuat ini di bahagian belakang mereka, tentera Muslim tidak dapat menyerang Palestin. Inilah sebab-musabab gerakan yang dilancarkan tentera Muslim terhadap Fahl. Khalid mengetuai pengawal hadapan dan beliau dahulu sampai di Fahl. Beliau mendapati bahawa tentera Byzantine telah membanjiri lembangan dengan mengempang Sungai Jordan, namun tentera Byzantine akhirnya ditewaskan dalam Pertempuran Fahl, pada 23 Januari 635\xc2\xa0M.\n_START_SECTION_\nPertempuran Emesa dan Pertempuran Damsyik Kedua\n_START_PARAGRAPH_\nTentera-tentera Muslim berpisah selepas pertempuran di Fahl. Pasukan-pasukan Syurhabil dan Amr bergerak ke arah selatan bagi menawan Palestin, sementara Abu Ubaidah dan Khalid, dengan pasukan yang lebih ramai, bergerak ke arah utara untuk menawan Syria Utara._NEWLINE_Sementara pihak Muslim sedang sibuk di Fahl, Heraclius bergegas menghantar sebuah pasukan di bawah pemerintahan Jeneral Theodras bagi menawan semula Damsyik yang dipertahankan sebuah pasukan Muslim yang kecil. Tidak lama selepas Heraclius menghantar pasukan ini, pihak Muslim yang baharu memenangi pertumparan di Fahl mula bergerak menuju Emesa (Homs). Tentera Byzantine bertembung dengan tentera Muslim separuh jalan ke Emesa, di Maraj al-Rum. Pada waktu malam, Theodras menghantar separuh daripada tenteranya ke Damsyik dan melancarkan serangan mengejut terhadap garison Muslim yang berada di kota itu._NEWLINE_Namun, pengintip Khalid memaklumkan beliau tentang gerakan itu dan, dengan restu Abu Ubaidah, Khalid dan pengawal berkudanya bergegas ke Damsyik. Sementara Abu Ubaidah bertemu dan menewaskan tentera Romawi dalam Pertempuran Maraj al-Rum, Khalid mara ke Damsyik dengan pasukan berkudanya dan menyerang serta mengalahkan Theodras dalam Pertempuran Damsyik Kedua._NEWLINE_Seminggu kemudian, Abu Ubaidah sendiri bergerak menuju Heliopolis, di mana berdirinya Kuil Musytari. Heliopolis tunduk kepada pemerintahan Muslim tanpa banyak penentangan dan bersetuju membayar jizyah. Abu Ubaidah kemudiannya menghantar Khalid terus ke Emesa. Emesa dan Qinasrin (Chalcis) menawarkan perjanjian perdamaian selama setahun. Abu Ubaidah menerima tawaran tersebut dan daripada memerangi wilayah-wilayah Emesa dan Qasrin, beliau mengukuhkan pemerintahan di tanah-tanah jajahan dan menawan Hama, Maarrat al-Nu'man. Namun demikian, perjanjian perdamaian dibuat mengikut arahan Heraclius bagi memancing orang Islam dan melengah-lengahkan masa bagi maharaja itu menyiapkan pertahanan Syria Utara. Selepas mengumpul angkatan yang agak besar di Antakya, Heraclius menghantar mereka bagi mengukuhkan kawasan-kawasan penting di Syria Utara, speperti Emesa dan Qinasrin. Ketibaan tentera Palestin di Emesa mencabuli perjanjian perdamaian dan Abu Uabidah beserta Khalid mara terhadap Emesa. Sebuah angkatan Byzantine yang cuba menahan pengawal hadapan Khalid ditewaskan. tentera Muslim mengepung Emesa sehinggalah kota itu jatuh pada bulan Mac 636\xc2\xa0M, dua bulan selepas dikepung.\n_START_SECTION_\nPenaklukan Syria Utara\n_START_PARAGRAPH_\nSelepas menawan Emesa, Abu Ubaidah dan Khalid mara menuju Qinasrin yang pada masa itu merupakan kubu Byzantine yang paling penting dari segi strategi. Byzantine dapat mengawal Anatolia, Armenia, tanah air Heraclius, dan ibu negara wilayah Asia Byzantine, Antakya dari Qinasrin. Abu Ubaidah menghantar Khalid dan pasukan berkudanya ke Qinasrin. Kota tersebut dikawal tentera Romawi di bawah pemerintahan Menas, seorang jeneral yang sangat dihormati\xe2\x80\x94dikatakan prestijnya hanya kedua selepas maharaja sendiri. Berlawanan dengan taktik kebiasaan Byzantine, Menas mengambil keputusan untuk berhadapan dengan Khalid dan memusnahkan pasukan hadapan Muslim sebelum angkatan utama Muslim dapat menyertai pertarungan, di satu tempat bernama Hazir, 5 kilometer (3.1\xc2\xa0bt) di timur Qinasrin. Pertempuran yang berlaku yang disebut Pertempuran Hazir, berakhir dengan kemenangan Muslim dan kemusnahan tentera Romawi, dan memaksa Khalifah Umar untuk memuji keterampilan Khalid. Dilaporkan bahawa Khalifah Umar telah berkata:_NEWLINE_Khalid betul-betul seorang panglima. Semoga Allah melimpahkan rahmatNya terhadap Abu Bakar. Beliau lebih pandai menilai manusia daripada ku_NEWLINE_\xe2\x80\x94 Khalifah Umar bin al-Khattab_NEWLINE_Abu Ubaidah tiba di Qinasrin, kubu yang amat sukar ditembusi, dan menyertai Khalid. Kubu tersebut menyerah kalah pada bulan Jun 637 M. Dengan kemenangan strategik ini, seluruh wilayah Byzantine yang terletak di utara Qinasrin terbuka kepada serangan Muslim.\n_START_SECTION_\nPenaklukan pada zaman Khalifah Uthman bin Affan\n_START_PARAGRAPH_\nSemasa zaman kekhalifahan Uthman bin Affan RA, Constantine III membuat keputusan untuk menawan semula Levant, yang telah jatuh ke tangan Muslim pada zaman Khalifah Umar al-Khattab. Sebuah serangan besar-besaran dirancang dan sebuah angkatan besar dihantar untuk menawan Syria semula. Muawiyah I, gabenor Syria, meminta bantuan anggota tentera dan Khalifah Uthman memerintahkan gabenor Kufah untuk menghantar satu pasukan untuk membantu; bersama-sama dengan garison Syria, gabungan tentera Islam ini berjaya menewaskan tentera Byzantine di Syria Utara._NEWLINE_Khalifah Uthman membenarkan Muawiyah untuk membina sebuah tentera laut. Dari pangkalan mereka di Syria, pihak Muslim menggunakan armada untuk menawan Cyprus pada tahun 649 M dan Crete dan kemudiannya Rhodes, serta untuk pelancaran serangan tahunan terhadap Anatolia Barat. Usaha-usaha ini berjaya menghalan Byzantine daripada membuat serangan lanjut terhadap Syria dan percubaan menawanya semula. Pada tahun-tahun 654\xe2\x80\x93655 M, Khalifah Uthman memerintahkan penubuhan sebuah pasukan ekspedisi bagi menawan ibu kota Empayar Rom Timur, Constantinople, tetapi oleh sebab pergolakan dalaman yang meningkat pada tahun 655 yang berakhir dengan pembunuhan beliau, ekspedisi tertangguh buat beberapa dasawarsa. Ekspedisi dimulakan semula oleh pemerintah Kekhalifahan Umaiyah yang menggantikan Kekhalifahan al-Rasyidin, akan tetpai tidak berjaya menawan kota agung tersebut.\n_START_SECTION_\nPentadbiran di bawah Kekhalifahan al-Rasyidin\n_START_PARAGRAPH_\nPara pemerintah baharu Syria membahagikan wilayah itu kepada empat daerah tentera atau jund (Arab:\xd8\xac\xd9\x86\xd8\xaf ):Jund Dimasyq (Damsyik), Jund Hims, Jund al-Urdun (Jordan), dan Jund Filastin (Palestin) (kemudian ditambah dengan jund kelima, Jund Qinasrin) dan garison Arab tinggal berasingan daripada penduduk tempatan dan kehidupan mereka berjalan macam biasa. Pihak Muslim mengambil polisi toleransi terhadap agama-agama lain dan ini memberi kesan baik, terutamanya di kalangan Kristian Nestorian dan Gereja Jacobite, dan juga orang Yahudi, (Ahli Kitab), yang sebelum ini ditindas Byzantine. Kesetiaan rakyat baru menjadi faktor utama kejayaan pemerintahan Muslim di wilayah itu dan oleh sebab itu para pemerintah Muslim mengelak daripada mengenakan cukai berlebihan ataupun sebarang bentuk penindasan. Cukai-cukai yang dikenakan termasuk kharaj, sebuah bentuk cukai yang dibayar pemilik tanah dan petani mengikut hasil mereka, dan juga jizyah, cukai yang dibayar penduduk bukan Muslim sebagai balasan untuk perlindungan oleh negara Muslim dan pengecualian daripada perkhidmatan tentera. Perkhidmatan awam Byzantine dikekalkan sehinggalah sebuah sistem baru dapat diperkenalkan; justeru, bahasa Yunani kekal menjadi bahasa pentadbiran di dalam wilayah-wilayah baharu Muslim buat lebih 50 tahun selepas penaklukan.\n_START_SECTION_\nKebangkitan Kekhalifahan Umaiyah\n_START_PARAGRAPH_\nApabila perang saudara Muslim meletus ekoran pembunuhan Khalifah Uthman dan pelantikan Ali bin Abi Talib RA sebagai Khalifah, Kekhalifahan al-Rasyidin diganti oleh sebuah dinasti baharu, iaitu bani Umaiyah, yang memilih Damsyik sebagai pusat pemerintahan buat satu abad yang mendatang."